  Наталья Тетерина Туннэ, 20-тӥ шуркынмонэ, Ижкарын Кузебай Гердлэн 120 ар тырмонэзлы, Геннадий Красильниковлэн 90 ар тырмонэзлы но Удмуртиысь йӧскалык музейлэн 98 ар тырмонэзлы сӥзем «Арсеналын музей лыдӟонъёс» улосвылкуспо конференция ортчиз. Ужрадэ историкъёс, литератураез эскерисьёс но музейёсын ужасьёс люкаськизы, ваньмыз 100 пала адями. Лыдӟонъёс улсын Кузебай Герд нимо музейлэн кивалтӥсез Александр Волков ужамзылы йылпумъянъёс лэсьтӥз но ужъемышъёсынызы тодматӥз. 98 ар талэсь азьвыл Удмуртиын Шаерлэн музеез усьтӥськиз. Александр Волков верамъя, солы кичӧлтон сётӥсьёс пӧртэм удысъёсын ужало вал, но ваньзэс удмурт калыклэсь лулчеберетсэ утён мылкыд огазеяз. Ужъюрт али ке но та ужпумез быдэстэ, солэн нимыз гинэ воштӥськиз — Кузебай Герд нимо йӧскалык музей, пусйиз ужъюртлэн кивалтӥсез. Туннэ нуналлы музейлэн валтӥсь фондаз 168 сюрс 909 арбери, музей коллекциосын – 230 сюрс 713 арбери. Арлы быдэ музее 140 сюрс учкисьёс вуыло. Ӧнерчиос сюрс но ӝыны экскурсиос ортчыто, 70 пала адӟытонъёс радъяло. Александр Волков верамъя, туала музей азе пуктэм одӥгез валтӥсь курон – пӧртэм ужъюртъёсын ӵошен ужан. Та улсын Кузебай Герд нимо музей Удмуртиысь, Россиысь но финн-угор дуннеысь тодосчиосын огкылысь тырше, мукет музейёсын, дышетсконниосын но огазеяськонъёсын ӵектосъёс быдэстэ. Соос пӧлын Йӧскалык эстон музеен ӵошен кылдытэм интыысь интые ветлӥсь «Дырвырӟон: удмурт егитъёслэн быдэ вуон йылолъёссы 1993/2017» адӟытон, Чеберлыко киужъёсъя йӧскалык юртэн лэсьтэм «Куиськон крезь» возьматон, Норвегилэн Россиысь посольствоеныз ӵош лэсьтэм «Болезненное наследство. Советские военнопленные в Норвегии 1941-1945г.г.» адӟытон, Кузебай Герд нимо йӧскалык гимназиен ӵош фронтысь вуэм гожтэтъёс бордын ужан ӵектос но мукетъёсыз. Кузебай Герд нимо йӧскалык музейлэн кивалтӥсезлэн кылъёсызъя, озьы ик туннэ ивортодэтэз вотэсэ поттон туж бадӟым инты бастэ. Та дыре Йӧскалык музей КАМИС сӧзнэтын ужа. Отчы ужъюртлэн фондъёсысьтыз ӝыныез арбериос пыртэмын ни, озьыен музейлэн вань ёзэтъёсыз та базаен интернет пыр ужаны быгато. Матысь дыре музей экспонатъёс сярысь ивортодэт доры огшоры учкисьёсты но лэзёзы. Со сяна, музей югдытон ужпумез быдэстэ. Со улсын творчествоя пумиськонъёс, пӧртэм ӧръёсъя мастер-классъёс радъясько. Тросэз ужрадъёс ӝытазе ортчытӥсько, соин ик отчы тросгес калык пыриськыны быгатэ, шуэ Александр Волков. Музейлэн ужаз студентъёсты но дышетскисьёсты кыскыны тыршо. Кылсярысь, волонтёръёс интыын егитъёс пӧртэм ужрадъёсты ортчытыны юртто. Нош школаосын огкылысь ужаса, историен выль тодматскон амалъёс кылдо. Дышетӥсьёслэн куремзыя кылдӥзы кар но музей кузя театрализованной экскурсиос, гостинойёс, интерактивной ужрадъёс но праздникъёс, нылпи площадкаос. <…> Дышетскисьёс пӧлын тужгес тодмо «Лицеистлэн нуналэз» театр программа – 19-тӥ коньывуонэ ортчись праздник ужрад, кудаз пиналъёс мыло-кыдо пырисько, историен тодон-валанъёс сяна, ӟеч мылкыд басьто Александр Волков, Удмуртиысь Кузебай Герд нимо йӧскалык музейлэн кивалтӥсезЭлькун ужрадъёсы сяна, музей огъяросси, калыккуспо но дунневыл акциосы пыриське. «Пельняньлэн дунневыл нуналаз» ужъюртын куноосты мастер-классъёсын пумитало. Озьы ик учкисьёсты «Ночь музеев» ужрад кыске. Нош алигес музей II калыккуспо Парадельфи шудонъёсты ортчытон одӥгез инты луиз. Ужрадлы дасяськон улсын музеез сӧсыр муртъёслы тупась куронъёсъя выльдӥзы. Ивортонзэ йылпумъяса, Кузебай Герд нимо музейлэн кивалтӥсез пусйиз, 98 ӵоже мерлыкын музейлэн интыез юнмаз. Музей котьку карлэн но элькунлэн улонэзлэн шораз, малы ке шуоно ӵапак музейын лулчеберет кылдэ, вордскем шаерлы но солэн историезлы яратон пыӵатӥське Александр Волков, Удмуртиысь Кузебай Герд нимо йӧскалык музейлэн кивалтӥсезПусъём, 2018-тӥ арын Йӧскалык музейлэн ужез Кузебай Гердлэсь, Ашальчи Окилэсь, Иосиф Наговицынлэсь, Геннадий Красильниковлэсь котырес лыдпусъёссэс пусъён улсын ортчиз. «Арсеналын музей лыдӟонъёс» юбилейёслы сӥзем ужъёсты йылпумъясь ужрад луэ. Конференци улсын куинь секция ужаз: мукет калыкъёслэн лулчеберетэнызы но литератураенызы кусыпъёсты герӟанын Кузебай Гердлэн но Геннадий Красильниковлэн творчествозы, музейын туала ужан амалъёс но соослэн Кузебай Герд нимо йӧскалык музейын кутӥськемзы, музейлэн ӵектосъёсын ужез но аудиториез паськытатон. Со сяна, Россиысь азьмуртлэн грантэз чотын «Герои народа – Герои страны» ӵектосэз быдэстон улсын проектъёсъя форум-семинар ортчиз. Ватсалом, Кузебай Герд нимо музейлэн одӥгез ялан ужась адӟытонэз Удмуртилэн инкуазезлы сӥземын. Ивортодэтъя «Удмуртия» агентстволэн корреспондентэз таксидермистэн Сергей Евсеевен тодматскиз но юалляськиз, кызьы со адӟытонлы сульдэръёс лэсьтэ.  Тегъёс: Лулчеберет Ижкар Музей Удмуртия история Мерлык Йӧскалыкмузей  